Ľ. Mušková, poslankyňa: (2003-06-27):
Odporúčam cteným pánom kolegom a kolegyniam, aby sme apelovali, aby ministerstvo školstva vypracovalo právnu analýzu možných postupov pri komplexnom riešení otázok súvisiacich so súčasným stavom Fondu detí a mládeže a až po jej predložení do Národnej rady sa môže pripraviť kvalifikovaný návrh zákonnej úpravy, a preto navrhujem, aby sme sa otázkami existencie či neexistencie fondu teraz vôbec nezaoberali a aby sme tento návrh zákona neposunuli do druhého čítania. Ďakujem vám za porozumenie. (Potlesk.) P. Rusko, podpredseda NR SR: Ďakujem vám pekne pani poslankyňa. Nech sa páči, pán poslanec Hrdlička. J. Hrdlička, poslanec: Ďakujem pekne. Vážený pán predsedajúci, vážené pani poslankyne, páni poslanci, vážený pán minister. Dovoľte mi, aby som vyjadril pochybnosť o opodstatnenosti prerokúvania tohto návrhu zákona. Dôvodom nie je snaha o zachovanie existencie uvedeného fondu, ale snaha o prehodnotenie naloženia s majetkom po bývalom Socialistickom zväze mládeže a snaha nájsť inú formu, ako ho v prospech mládeže Slovenska využiť. Sú tu mnohé mládežnícke a detské organizácie, ktoré sú riadne zaregistrované a ktorým by niektoré zariadenia pomohli k ich činnosti a získavaniu zdrojov na svoje fungovanie. Myslím si, že je drzosťou, že s majetkom, ktorý získali či vytvorili naši predchodcovia i mnohí z vás, vážené pani poslankyne a páni poslanci, často svojou vlastnou brigádnickou prácou a dnes niekto neefektívne či protizákonne s týmto majetkom nakladá. Som presvedčený o tom, že je potrebné nájsť iné zdroje na pokrytie záväzkov fondu, ako je odpredaj samotného majetku, napríklad vzatie na zodpovednosť tých osôb, ktorý ho tak neefektívne spravovali. Ak si pozorne prečítame dôvodovú správu predkladaného materiálu, núka sa nám niekoľko priamočiarych a logických otázok. Dôvodová správa hovorí, že počas existencie fondu nebolo možné dosiahnuť potrebnú efektivitu správy majetku a zabezpečiť aspoň minimálne zdroje na podporu práce s deťmi a mládežou. Ja sa pýtam ako to, že sa na to neprišlo skôr, ale až teraz po takom dlhom čase. Kto mal tento fond dozorovať alebo kontrolovať a zastaviť uvedený nepriaznivý vývoj. Správa taktiež konštatuje, že majetok a správa fondu bol v predchádzajúcich rokoch prenajatý za nevýhodných podmienok vo viacerých prípadoch na 20 až 30 rokov. Ja sa opäť pýtam, vážené panie poslankyne, vážení páni poslanci, kto tento majetok prenajal za nevýhodných podmienok. Kto na to mal prísť už pri uzatváraní prenájmov alebo krátko potom. Kto by mal niesť vinu aj finančné následky. V správe sa uvádza, že nezostali zdroje na podporu detí a mládeže a rekreačné zariadenia a hotely v správe fondu boli z roka na rok v horšom technickom stave. Kto sa o ne mal starať. Prečo sa podmienky na údržbu technického stavu týchto zariadení nezapracovali do zmluvy s nájomcami. Správa ďalej uvádza, že ani prijatie zákona č. 220/2000 Z. z. o Fonde detí a mládeže neprispelo k riešeniu situácie, pretože pri vypovedaní nevýhodných zmlúv sa prejavili mimoriadne vysoké finančné nároky bývalých nájomníkov za technické zhodnotenie prenajatých objektov, pričom ich výška nie je úmerná súčasnému stavu objektov. Pýtam sa, kto priznal tieto mimoriadne vysoké finančné nároky a kto nechal odborne posúdiť ich oprávnenosť. Kto povolil také technické zhodnotenie v uvedených nákladoch. § 15a ods. 3 uvedeného zákona hovorí, že fond mal s vynaložením nákladov na technické úpravy súhlasy. § 39 uvedeného zákona tiež uvádza, že fond môže majetok fondu prenechať do nájmu alebo výpožičky. Na platnosť nájomnej zmluvy alebo zmluvy o výpožičke sa vyžaduje súhlas Ministerstva pre správu a privatizáciu národného majetku Slovenskej republiky, ak so zmluvou prenecháva fondu na čas dlhší ako päť rokov. Orgány fondu, ktoré toto dopustili, a zamestnanci fondu, ktorí urobili nevýhodné zmluvy, by mali byť vzatí na zodpovednosť. Ak niekto podpísal nevýhodné zmluvy, a ak ich niekto schválil, nech ten zaplatí pohľadávky, a nie Fond detí a mládeže. Možno niektorí ľudia získali uvedenými krokmi výhody pre seba, s majetkom zvereným im podľa zákona nakladali nezákonne, tak by sme mali niesť následky. Prípad by bolo potrebné dôkladne vyšetriť, nájsť konkrétnych vinníkov a donútiť ich niesť finančné dopady situácie, ktorú spôsobili. Prečo by sa teda mal exitujúci majetok predať, keď časť zariadení bývalého Socialistického zväzu mládeže získal vlastnou prácou našich predkov a vlastnými zarobenými peniazmi. Predsa nielen dnes skauti prinášajú úžitok a vyvíjajú prospešnú činnosť s mládežou, ale aj predtým sa mladí ľudia podieľali na budovaní tohto štátu. Okrem toho predaj majetku, podľa môjho názoru, sa tiež uskutočnil nevýhodne. Predkladaná výročná správa a ročná účtovná uzávierka Fondu detí a mládeže, materiál č. 257, vedie k pochybnostiam o výhodnosti a transparentnosti predaja. Všimnite si, že napríklad  chata v Tatranskej Lomnici sa predala za 1 milión Sk, zrubová chata za 20 tisíc Sk, garáže v Dunajskej Strede za 35 tisíc Sk, rodinný dom vo Vrbovciach za 111 tisíc Sk. Skúste legálne podľa ponuky kúpiť takéto zariadenia za uvedené ceny. Vážené panie poslankyne, páni poslanci, navrhujem urobiť ponuku pre mládežnícke a detské organizácie, ktoré by mali záujem o prevedenie im vybraných zariadení za podmienok predloženia konkrétnych reálnych a zmysluplných projektov na ich využívanie a hospodárenie s nimi. Objektívnou odbornou komisiou tieto projekty posúdiť a prideliť objekty bezplatne organizáciám, ktoré ich predložili a dávajú záruku najlepšieho hospodárenia a využitia na určené účely. Vážené panie poslankyne, keď sa chceme usilovať zrušiť činnosť istej inštitúcie, myslím si, že by bolo minimálne korektné, aby bolo uzavreté aj jej hospodárenie s majetkom za obdobie, v ktorom pôsobila, a preto už dopredu avizujem, že v druhom čítaní tohto zákona budem predkladať návrh na uznesenie o tom, aby sa takto udialo, aby naozaj bola podaná Národnej rade správa o hospodárení s majetkom i finančnými prostriedkami bývalého Socialistického zväzu mládeže teraz vo Fonde detí a mládeže. Ďakujem za pozornosť. (Potlesk.) P. Rusko, podpredseda NR SR: Ďakujem pekne, pán poslanec. Nech sa páči, pani poslankyňa Mušková, faktická poznámka.